Broj: 711-I-1108-M-92/18-02-11

Zagreb, 13. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Mate Grgića, općinskog načelnika Općine Garčin, za davanjem mišljenja Povjerenstva,** na 18. sjednici, održanoj 13. srpnja 2018.g., daje sljedeće

**MIŠLJENJE**

1. **Sukladno odredbama ZSSI-a nema zapreke da se obiteljsko poljoprivredno gospodarstvo (u daljnjem tekstu: OPG) čiji je nositelj sin dužnosnika Mate Grgića, općinskog načelnika Općine Garčin, javi na javni natječaj za dodjelu u zakup državnog poljoprivrednog zemljišta koje se nalazi na području Općine Garčin te sklopi ugovor o zakupu.**
2. **Povjerenstvo ukazuje dužnosniku Mati Grgiću da se u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog oblika sudjelovanja u postupku provedbe javnog natječaja iz točke I. ove izreke. Dužnosnik se također upućuje da okolnost da se njegov sin kao nositelji OPG-a prijavio na navedeni natječaj deklarira članovima Općinskog vijeća Općine Garčin te da istu okolnost javno objavi na internetskim stranicama Općine Garčin.**
3. **Dužnosnik Mato Grgić dužan je za potpisivanje ugovora o zakupu poljoprivrednog zemljišta u ime Republike Hrvatske s OPG-om čije je nositelj njegov sin ovlastiti svoju zamjenicu.**

 Obrazloženje

Zahtjev za davanjem mišljenja Povjerenstva podnio je dužnosnik Mato Grgić, općinski načelnik Općine Garčin. U knjigama ulazne pošte zahtjev je zaprimljen pod poslovnim brojem: 711-U-2056-M-92/18-01-2 dana 2. srpnja 2018. g., povodom kojeg se vodi predmet broj M-92/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je i Mato Grgić povodom obnašanja dužnosti općinskog načelnika Općine Garčin obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi kako njegov sin ima obiteljsko poljoprivredno gospodarstvo OPG Filip Grgić u kojem je zaposlen. Općinsko vijeće Općine Garčin donijelo je novi Program raspolaganja poljoprivrednim zemljištem u vlasništvu Republike Hrvatske na području Općine Garčin i u dogledno vrijeme će raspisati natječaj za zakup poljoprivrednog zemljišta na području Općine. Dužnosnik stoga traži mišljenje može li se njegov sin sa svojim OPG-om javiti na natječaj i dobiti zemlju u zakup ukoliko bude najpovoljniji ponuditelj prema uvjetima natječaja.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s ovim Zakonom. Navedeni članak dalje propisuje proceduru postupanja Povjerenstva i dužnosnika u predmetnom slučaju.

Člankom 29. Zakona o poljoprivrednom zemljištu („Narodne novine“ broj 20/18., u daljnjem tekstu: ZOPZ) propisano je da se poljoprivrednim zemljištem u vlasništvu države raspolaže na temelju Programa raspolaganja poljoprivrednim zemljištem u vlasništvu države. Program donosi općinsko ili gradsko vijeće za svoje područje na prijedlog načelnika odnosno gradonačelnika uz prethodno mišljenje županije i suglasnost Ministarstva odnosno za Grad Zagreb Gradska skupština Grada Zagreba za svoje područje uz suglasnost Ministarstva. Raspolaganje poljoprivrednim zemljištem u vlasništvu države u smislu navedenog Zakona predstavlja: zakup i zakup za ribnjake, zakup zajedničkih pašnjaka, privremeno korištenje, zamjena, prodaja, prodaja izravnom pogodbom, davanje na korištenje izravnom pogodbom, razvrgnuće suvlasničke zajednice, osnivanje prava građenja i osnivanje prava služnosti.

Člankom 31. ZOPZ propisano je da se poljoprivredno zemljište u vlasništvu države daje u zakup putem javnog natječaja na rok od 25 godina s mogućnošću produljenja za isto razdoblje. Odluku o raspisivanju javnog natječaja za zakup donosi općinsko ili gradsko vijeće na čijem se području zemljište nalazi, o čemu je jedinica lokalne samouprave dužna obavijestiti županiju i Ministarstvo. nadalje, stavcima 12. do 14. istog članka propisano je da odluku o izboru najpovoljnije ponude za zakup donosi općinsko ili gradsko vijeće odnosno Gradska skupština Grada Zagreba, na čijem se području zemljište nalazi na prijedlog Povjerenstava za zakup na poljoprivrednom zemljištu u vlasništvu države (u daljnjem tekstu: Povjerenstvo za zakup) pri čemu jedinice lokalne samouprave istu dostavljaju na prethodno mišljenje županiji i suglasnost Ministarstvu, a Grad Zagreb na suglasnost Ministarstvu. Povjerenstvo za zakup imenuje predstavničko tijelo jedinica lokalne samouprave odnosno Grada Zagreba, a čini ga pet članova: po jedan predstavnik pravne, geodetske i agronomske struke te dva predstavnika općinskog ili gradskog vijeća odnosno Gradske skupštine Grada Zagreba, na čijem se području zemljište nalazi. Članovi Povjerenstva iz stavka 13. ovoga članka kao i članovi njihovih obiteljskih poljoprivrednih gospodarstava ne mogu biti sudionici javnih natječaja za zakup i prodaju koji su u nadležnosti rada tog Povjerenstva.

Člankom 38. navedenog Zakona propisano je da na temelju odluke o izboru najpovoljnije ponude na javnom natječaju za zakup, općinski načelnik, odnosno gradonačelnik u ime Republike Hrvatske i podnositelj ponude sklapaju ugovor o zakupu u pisanom obliku.

Iz citiranih odredbi Zakona o poljoprivrednom zemljištu proizlazi da općinski načelnik, odnosno gradonačelnik sklapa ugovor o zakupu poljoprivrednog zemljišta u ime Republike Hrvatske. Povjerenstvo stoga utvrđuje da takav ugovor ne predstavlja poslovni odnos između zakupnika i jedinice lokalne samouprave na čijem se području zemljište nalazi, već poslovni odnos između zakupnika i Republike Hrvatske. Slijedom navedenoga, u konkretnom slučaju ne dolazi do primjene ograničenja iz članka 18. ZSSI-a te nema zapreke da se da se obiteljsko poljoprivredno gospodarstvo (u daljnjem tekstu: OPG) čiji je nositelj sin dužnosnika Mate Grgića, općinskog načelnika Općine Garčin, javi na javni natječaj za dodjelu u zakup državnog poljoprivrednog zemljišta koje se nalazi na području Općine Garčin te sklopi ugovor o zakupu državnog poljoprivrednog zemljišta.

Povjerenstvo međutim ističe da su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti, kao i u cilju očuvanja povjerenja građana u tijela javne vlasti, ne koriste obnašanje javne dužnosti za osobni probitak ili probitak osobe koja je s njima povezana. S obzirom da predstavničko tijelo jedinice lokalne samouprave na čijem se području zemljište nalazi raspisuje javni natječaj za zakup poljoprivrednog zemljišta u vlasništvu Republike Hrvatske i donosi odluku o izboru najpovoljnije ponude, dužnosnik se upućuju da se u cilju zaštite vlastite vjerodostojnosti i očuvanja povjerenja građana u tijela javne vlasti, izuzme od svakog, pa i posrednog oblika sudjelovanja u postupku provedbe javnog natječaja za zakup poljoprivrednog zemljišta. Dužnosnik se također upućuje da okolnost da se njegov sin kao nositelji OPG-a prijavio na navedeni natječaj deklarira članovima Općinskog vijeća Općine Garčin te da istu okolnost javno objavi na internetskim stranicama Općine Garčin

Ukoliko ponuda OPG-a čiji je nositelj sin dužnosnika bude izabrana kao najpovoljnija te dođe do sklapanja ugovora o zakupu, Povjerenstvo ukazuje dužnosniku da za potpisivanje ugovora o zakupu poljoprivrednog zemljišta u ime Republike Hrvatske s OPG-om čije je nositelj njegov sin ovlastiti svoju zamjenicu.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Mato Grgić, elektroničkom dostavom
2. Objava na internetskoj stranici Povjerenstva
3. Pismohrana